Алматы облысы, Жамбыл ауданы 

«Айдарлы орта мектебі мектепке дейінгі шағын орталығымен» КММ
 «Хұсрау - Шырын» дастанындағы мақал-мәтелдердің                                        қазақ ауыз әдебиетіндегі үлгілері
Есенқұлова Ақмарал Нартайқызы
Қазақ халқы мақал мен мәтелге бай халықтың бірі. Мақал-мәтелдер – тоқсан ауыз сөздің тобықтай түйінін шешетін асыл мұрамыз. Ол бір ғасырдың ғана жемісі емес. Өйткені бұл - мол тәжірибенің ұзақ уақыт әбден сұрыпталған,екшелген,сыннан өткен асыл түйіні. Халық ауыз әдебиетінде ерте заманнан келе жатқан, өзіндік ерекшеліктерге ие халқымыздың асыл ойының көркем жиынтығы болып саналады. 

Қай халықтың болса да ауыз әдебиетінде мақал мен мәтел көлемі шағын, мазмұны бай, тілі көркем жанрға жатады. Мақал-мәтелдер өзін жасаушы халықпен бірге жасайды, біреулері ескіріп қолданудан шығып, екіншілері жасарып, жаңадан туындап жатады. Демек, мақал-мәтелді белгілі бір халықтың өмірде көрген-білгенінен жасаған қорытындысы, ақыл-ой түйіні деуге болады. Халық даналығына баулуда мақалдар мен мәтелдердің тәрбиелік мәні бөлек

Мақал-мәтелдер, әдетте бүкіл адам баласына ортақ. Сондықтан бір халықтың мақалын екінші халық төл шығармасындай қабылдай береді. Көптеген мақал-мәтелдер көнермей көп жасайды,әлденеше ұрпаққа,қоғамға қызмет етеді. Мақал мен мәтелдердің өміршеңдігінің басты себебі – тілінің көркемдігі мен мазмұнының тереңдігінде, аз сөзбен көп мағынаны беретіндігінде, еске сақтауға қолайлылығында. 

Ертегі, аңыз, әңгіме, батырлық-ғашықтық жырлар, қара өлеңдер секілді халық шығармаларымен қатар жасап келе жатқан көне жанрдың бірі ретінде осы мақал-мәтелдерді атасақ болады. Белгілі ғалым Н.Уәлиев: «Тілімізге ажар беріп, сөзімізге жан бітіретін мақал-мәтелдер, шешендік сөз оралымдары, айшықты сөз тіркестерінің суреткер шығармасында алатын орны ерекше. Жазушы қаламы із-өкшесі халық тілінде жатқан сөз оралымдарының көркем үлгілерін, сирек түрлерін, ұмыт қалғандарын қолданыс үйіріне қосып, сөздік қордың қорабын молайтып отырады» деп көрсетеді. Бір елдің ұлттық дүниетанымы, наным-сенімі мен таным-түсінігі сол тілдегі ғибратты сөздер, мақал-мәтелдер және фразеологиялық бірліктерде сақталған. Осыған орай орта ғасырлық жазба ескеркіштер тілінің қазіргі тілімізбен салыстырып, тілдік және этномәдени ерекшеліктері мен сабақтастығын зерделеу өз кезегін күтіп тұрған өзекті мәселе.

Құтып «Хұсрау- Шырын» дастанында сүйіспеншілік сезімін өз ойына өзек етіп, имандылық пен адамгершілік туралы өнегелі пікірлер айтқан. Бұл еңбек таусылмас рухани байлықтың көзі болып табылады. Хұсрау мен Шырын арасындағы мөлдір махаббат туралы аңыз-афсаналар Таяу жəне Орта Шығыс, Дешті Қыпшақ, Закавказья мен Орта Азия, Индия халықтары арасында көне замандардан бері-ақ кең тараған. Негізінен дастанда мақал – мəтелдер ұтымды пайдаланылған. Дастанда аз мəтелдер шығарма тілін байытып қана қоймайды, сонымен қатар олардың тəрбиелік мəні де зор болып келеді. Сонымен қатар, қазіргі қазақ тілінде айтылып жүрген мақал-мәтелдердің бірқатары сонау көне заман жәдігері деуге болады.

Жастарға өнер-білім, тіл үйретуде мақал-мәтелдің мәні аса зор. Білім, өнер еңбектің бір түрі болса, аз сөйлеп, көп тыңдаған, көп оқып білімін байытқан бала ғана өмірден өз орнын алып, даналық сөздеріміз мақал-мәтелдерден өнеге алмақ. 
Құтыптың сөздің қадірі туралы айтқан ойлары керемет даналыққа толы. Мәселен, «Керек сөз жерінде айтылғай», «Көркем сөз – ас ішінде тәтті тұз ол», «Сөз сөйлесең, байқап сөйле», «Тәтті сөз ішіне у жасырмақ», «Күшпен қорлықты іздемесе өзіңе, Сөзің ұрылмасын қайта жүзіңе» «Сөз өлшеп сөйлетілсе, сөзге ұқсар», «Көп сөз – есекке жүк» деп мысал бар деген ой-тұжырымдардан сөзге деген терең құрметті байқаймыз.

Білімсіздер тіліне берік болып, білімдінің тіліне ерік болсын деген ойды ұстанған Құтыптың осындай ойын Ахмед Иүгінеки, Жүсіп Баласағұн, Махмұд Қашқари еңбектерінен де кездестіруге болады. Мәселен, «Құтадғу білік»дастанынан «Біліп сөйлесең білікке саналар, білімсіз сөз өз басын жояр», «Ауыздан бірде от, бірде су шығар, бірі жанса, бірі сөндірер», «Аққан су ол – жақсы сөз, ол қайда ақса сонда гүл өсер» дейтін мақалдарды оқимыз. Ал, «Диуани лұғат ат-түркте»: «Әдептің басы — тіл», «Тіл – тәрбиелілік пен қайырымдылықтың басы», «Ақылды сөз алтын табаққа жеткізер», «Тіл түйгенді тіс шеше алмайды», «Белгі болмаса жол бұзылады, білім болмаса, сөз бұзылады», «Шақпақты шақса – от тұтанар, сөз ұғындырылса – ой білінер» деген М. Қашқари сөз қадірін адамның жалпы тәрбиелілігінің көрсеткіші деп түсінеді. Осындай ойды ортағасырлық ақындардың бірі Ахмед Иүгінеки:

«Сөз есепсіз – тіліңді тый, тарта ұста,

Тыймаған тіл басыңа сор әр тұста.

Есепті сөз – ер сөзінің асылы,

Мылжың тілді жау деп ұғын тартыста», - деп жалғайды. «Ақиқат сыйы» еңбегінен «Білімсізге білікті сөз де парықсыз көрінеді», «Білікті біліп айтар, біліксіз білмей де сөйлей береді»,»Әдептің басы - байқап сөйлеу», «Білімді кісі керекті сөзді ғана айтады» деген сияқты мақал-мәтелдерді кездестіреміз.  

Өткір тілді, қара қылды қақ жаратын Төле би бабамыз: 

«Біліп айтқан сөзге құн жетпейді,

Тауып айтқан сөзге шын жетпейді.

Өзің білмесең, білгендерден үйрен,

Үйренгеннен ештеңең кетпейді», - десе, өз заманының жалынды жыршысы болған Бұқар жырау мынадай ой айтады:

«Ел бастау қиын емес,

Қонатын жерден көл табылады.

Қол бастау қиын емес,

Шабатын жерден ел табылады.

Шаршы топта сөз бастаудан қиынды көргем жоқ».
Сөзді құрметтеу түптеп келгенде жүйелі ойды құрметтеу болып табылады. Ешқандай дәм-тұзы жоқ мылжың сөздің қадірі болмас еді. Ал сөз қадірлі бола түсуі үшін ол шынайы ниеттен, ақ жүректен шығуы керек. Қазақ даласындағы сөздің айтылуы мен жеткізілу қисыны өзінше бір құбылыс. Оны халқымыздың ұлы тұлғалары жақсы түсінген және өз шығармашылығында айқын таныта білген. Мәселен, заңғар жазушымыз М. Әуезов өзінің «Абай жолы» романында қазақ тілінің керемет байлығын үлкен шеберлікпен пайдалана білген, оны әлемдік мәдениетке түркі әлеміндегі сөзде қордаланған асыл ойдың, көркем бейненің мол екенін паш еткен. Сөйтіп, ұлы жазушының Құтып сияқты даналардың мұраға қалдырған өсиеттеріне сәйкес іс- әрекеттерді лайықты түрде көрсеткеніне өткен ғасырда куә болдық. Сөздің құдіретін жазушы өз шығармасында былай сипаттайды: «Кей сөздердің асыл шақпақ тасқа шаққандай боп әсем сөйлем ішінде ұшқындап, от төгіп тұратын шағы бар».
Міне, осы секілді мақал-мәтелдер қазіргі күні де дәл осы күйінде, кейде сәл ғана өзгерген түрінде көп қолданылып келеді. Мысалы:
- Сөз қадірін білмеген-өз қадірін білмейді.
- Сөз сүйектен өтеді- таяқ еттен өтеді.
- Аңдамай сөйлеген,ауырмай өледі.
- Ойнап сөйлесең де,ойлап сөйле.
- Көз жеткен жерге сөз жетер.
- Жақсы байқап сөйлер,жаман щайқап сөйлер.
- Аяғы жаман төрді былғар,аузы жаман елді былғар
- Сөз тапқанға қолға жоқ.
- Ашуың келсе – қолың тарт, айтпас жерде – тілің тарт.
- Ойнап сөйлесең де, ойлап сөйле.
- Аз сөйлесең де саз сөйле
Сонымен, халықтың түпсіз терең даналығы, өмірден түйген өнегелері, этикалық қағидалары, эстетикалық талғамы, тәлім- тәрбиесі тіл арқылы сақталып, тіл арқылы ұрпақтан ұрпаққа жалғасып жататынының куәсі боламыз.
Құтыптың «Хұсрау-Шырын» дастанында сүйіспеншілік жайын- да ғана емес, сонымен қатар білім, сабырлық, дүниенің бір қалыпты тұрмай үнемі өзгерісте болатыны жайында, адам өмірінің мәңгілік болмайтыны туралы мәселерді қамтыған. Мұны «Бұл дүние де мыстан кемпірдей қу: тәттімен алдайды», «Дүние кейде бал сыйлайды, кейде ара боп шағады», «Өлгенде дұшпан болма шат, Өзіңде өлімнен емессің азат» деген жолдардан байқауға болады. Сонымен бірге, Құтып ақын: 
«Кәрі қатындай бұл дүние алдамшы, 
Тәттілікпен ол алар сені». 
Немесе: «Дүниенің соңы – білсең, өлім – ол,

Өлім емес, əй ақыл, бұл – ілім ол» дей келе өмірде тек білім игерген адам ғана ойлағанын мақсат-мүдесіне жетіп, біліммен болашағын болжап, орынды шешім қабылдай алған адам ғана саналы өмір сүре алады демек. Осыған ұқсас ойды ХУІ ғасырда өмір сүрген жорықшы жырау Доспамбет өмірдің өтпелілігін «Дүниенің басы - сайран, түбі – ойран» деген  сөздермен береді. Толғауларында өмірден кетіп бара жатқан жанның ұлы арманы, ел-жұртына деген өшпес, қуатты махаббатының мұңы нәзік лиризммен беріледі. Ал, замандасы Иүгінеки ақын «Жас адам қартаяды, жаңа нәрсе ескіреді» деген.
Әлемге аян төрт тағандардың (рубаи) авторы Омар Хайям өмір мен өлім, жақсы мен жаман, қанағат пен обырлық, жастық пен кәрілік, ізгілік пен зұлымдық, жұмақ пен тозақ, т.б.  тақырыптарды төрт жолды өлеңге сыйғыза білген. Әйгілі парсы ақыны: 
«Жас та өтер, бірте - бірте кәрі де өтер, 

Баянсыз бұл жалғанның бәрі бекер. 

Жаһанда мәңгі жасар жан жоқ, сірә, 

Кетеміз, кетті, келер, тағы кетер...». 

Немесе:

«Ей, көңілім, сыйлық күтпе бұл заманнан қараңғы, 

Уақыт озар барлығынан шаң қаптырып адамды», - дейді.
Күлтегін құрметіне арналған Үлкен жазудың қорытынды бөліміндегі Алып ер Тонғаны жоқтауда ащы зар, мезгілсіз өлімге қайғыру айтылады. «Тағдырды тәңірі жасар, адам баласы өлгелі туады». «Диуанида» өмірдің жалғандығы, уақыттың өтпелілігі туралы осы сарында біршама кеңірек айтылады: «Күндер уақытты асықтырып, адамның күшін алады, дүниеден ерлерді айырады» және «Уақыт салты осындай, бұл жерде барлық адамдарға азмыш бірдей. Тағдырдың шіреп тартқан оғынан тау шыңдары қақ айырылады».
Ал, шығыстың XIV ғасырдағы түркілік терең ойлы ақындарының қатарына жататын Хұсам Кәтиб «Жұмжұма сұлтанда» өзінің оқырманымен сұхбаттаса отырып «Дүниеде мәңгіге жаралған нәрсе бар ма?» деген сауал қояды. Кезінде ұлы пайғамбарлар болған пенделер қайда, ғашықтықтың теңізінде жүзіп жүрген кейіпкерлер қайда, батырлар мен байлар қайда? дей келіп, әлемнің жартысын билеген Шыңғыс хан да өткен жоқ па бұл дүниеден деген тұжырым- ды келтіреді. Міне, осы жағдайдың өзі өмірлік қағида екенін жақсы түсінген Хұсам Кәтиб өмірден түңіліп, бұл дүниені жалған екен демейді, керісінше, болашаққа жасампаздықпен қарайтын ойды ұсынады: Келдің дүниеге – кетпек керек, Бар күшің жеткенше жақсылық етпек керек. Әрбір адам бұл дүниеде өзінің барлық қабілетіне қарай жақсылық жасауды мақсат тұтса, онда әлеуметтік болмыс жетіле түсеріне ақын сенімді.
Адамның мінезіндегі жат қасиеттер де Құтып ақынның мақал-мәтелдерінде берілген.
Егер де ұрланбасын десең гауһар,
Сенімсізге үйіңе берме жол, жар».  

Немесе:

«Көңіл берсең, жан алмаққа қылар айла» деп ақылға шақырады.  «Диуани лұғат ат-түркте" осыған ұқсас келетін халық арасына осыдан мың жылдай бұрын кең тараған мақал-мәтелдер, афоризмдер жиі ұшырайды. Мәселен, 

«Кісі аласы ішінде, Жылқы аласы сыртында», «Аллаға сенген құстай ұшады,
Адамға сенген мұрттай ұшады». Парсы ақыны Омар Хайям: «Біреуге риясыз сену оның қолына өз еркіңмен өткір қанжар ұстатқаның. Лыпып тұрған қанжармен ол сені қорғауы да мүмкін, бауыздауы да мүмкін» дейді.

Қазіргі уақытта бұл мақалдың орнын «Адамның сырты — алдамшы», «Сырты жалтырауықтың іші қалтырауық» деген сияқты жаңа сөз оралымдары басқан.

Құтып ақын жақсы мен жаман туралы да өз нақылдарын қалдырған. Соның бірі:

«Жаман құлықтымен отырма, қорғаным,

Атың шыққай жаман деген, жақсы бір, әй жар», десе Мәшһүр-Жүсіп жазбаларында сақталған осындай мақал-мәтелдер көп түрлілігімен, әрі көлемділігімен құнды. Мәселен:
- Әркім жолдас болады амандықта, жаман тастап кетеді жамандықта. 
- Басыңа іс түскенде жақсы көмектесер, жаман күліп кетер.
- Қасқыр ішік киген
Қасындағы жолдасының
Тоңғанын білмес.
- Жолдасың бұзық болса,
Сенің түзіктігің қайсы? 
- Жақсы жүрісінен пұл болады, жаман жүрісінен құл болады
Омар Хайям: «Өмір сүрудің екі заңын білген адам бақытты болар. Бірі - не болса соны жей бермей, азығына талғаммен қарайтын жан; бірі - кім болса, сонымен дос болмай, айналысындағы достарын жөнімен таңдай білетін адам», - деп ой қорытады.

Бүгінде мұндай тақырыптағы мақалдар жетіп артылады. Солардың бір-екеуін айта кетейік: 
- Жаман жолдастан,
Жақсы дұшпан артық.
- Жақсы таяқ
Жаман жолдастан артық.
- Жаманмен жолдас болсаң,
Жаласына қаласың,
Наданмен жолдас болсаң,
Бәлесіне қаласың.
- Аяғы — ат, қолы — қамшы.
Жаман туыстан
Жақсы жолдас артық.Құтып ақынның ойынша тіршіктің парызы – адамгершілік, азаматтық, ерлік істер көрсеіп, әділетті өмір сүру, ортасына жақсылықпен көріну, ел- жұртқа адал еңбек ету, ер азаматқа, адал жанға лайық қарекет жасау.
Адамның өмірдегі көптеген жеңісі өзінің жеке басының еңбегіне тәуелді, барлық қабілеттерінің шынайы байқалуына байланысты. Егер кейбір сәтсіздіктері үшін адам кінәліні сыртқы дүниеден, басқа пенделер- ден іздейтін болса, онда оның рухани әлсіз болғанының белгісі. Міне, осыған төмендегі тұжырымдардың даналық үлгісі екендігіне күмән келтірмейміз: 
«Бағып дұшпан көзімен жүзіңе,
Біл өз айыбыңды, күлдірме өзіңе» немесе «Көр өз айыбыңды, өзгеден іздемеңіз, Кісі айыбын, қатулан, көздемеңіз», - дейді Құтып ақын. Әркім өзінің кемшілігін жөндеумен айналысса, онда әлеуметтік дүние жетіле түсері анық. Әзірге пенделер қай қоғамда болса да, қай ғасырда өмір сүрсе де өзін жетілдіруден гөрі басқалардың қателігін тізбектеп беруді артық көруді басшылыққа алып келгенін білеміз. Ортағасырлық ғұламаның сөздерінде керемет Шығыстық даналықтың тұңғиығы жатыр. Қазіргі уақытта «Сөйлегенше – сөзіңе өзің қожа, Сөйлеген соң - өзіңе сөзің қожа», «Өзім білем –өрге апармас» деген мақалдар қолданыста.

«Хұсрау-Шырын» дастанында автор:
«Оның ғой малы көптен қайғысы бар,
Қарақшыдан не қорықсын кедей, әй жар» ,- деп бай мен кедейді сөз етеді. Бұны Омар Хайямның «Маған адамның кедейлігі емес, оның ойы мен жанының кедейлігі қынжылтады» деген нақылы шегелей түседі. Ал, «Құтадғу білігте» былай айтылады: «Кім-кімді сараңдық кедей қылса, осы дүниедегі бар байлық оны бай ете алмас». «Диуани лұғат ат-түркте» осы ойды сәл басқаша берген екен: «Егер кімнің көкірегі қараңғы (кедей) болса, онда оны күштеп бай да, тоқ та ете алмайсың». Мәшһүр-Жүсіп «Байлық мұрат емес, Жоқтық ұят емес» деп өз ойын қосады.Ойшылдың мақал-мәтелдеріндегі тәрбиелік мәні бар, адамды дұрыс жолға түсіретін, бала тәрбиесіне мән беретін тұжырымдарына мән берейік: «Күш жұмсама, қорлық іздеме», «Пиғылы жатпен қатар отырма», «Ізгілік тілесең – ізгі бол», «Тілесең игілікті, игіге бол жар, Игінің кеңесінде игілік бар» дейді. Ал, МәшҺүр-Жүсіп жазбаларында адамгершілік-сыйластық жайында «Иесін сыйлағанның – итіне сүйек сал», «Үлкейіп барып, сыпайыны көр, кішірейіп барып, шынайыны көр» мынадай мақал-мәтелдер сақталған. Енді М. Қашқариды оқылық: «Үлкенді сыйласа, құт болар», «Қарияның сөзі бекер болмас, жалғыз шыбық бақша болмас». Уақыт сынынан өткен нәрсе ақиқатқа айналады. Үлкендердің ақыл-кеңесі мен өсиеттерін тыңдау ләзім. Қандай да іске кірісерде ата-баба атын атау – қысылған жерде қолдау, қиналған тұста таяныш, қолтықтан демеу болады. Осындай ұлылықпен айтылған ортағасырлық ғұламаның сөздерінде керемет ойлар жатыр.
Енді қазіргі уақытта кездесетін осындай мақал мәтелдерден мысал келтіріп өтейік:
-  Адамның ұяты бетінде,
Адамгершілігі ниетінде.
- Адамның құлқы түзелмей,
Өмірдің құлпы түзелмейді.
- Сыйласқанның суын іш
- Жақсыны сыйласаң, есіңнен кетпейді,
Жаманды сыйласаң, есігіңнен кетпейді.
- Үлкенді сыйлау – кісілік.Ұтымды айтылып, қысқа қайырылатын даналық сөздер адамның сан ғасырлық өмір тәжірибесінен туатыны мәлім. Құтыптың мақал мен мәтелге айналып кеткен ғибрат сөздері — өмірдің қыры мен сырына әбден қанығып жасалған қорытынды пікірлер ретінде қабылданады.
Құтып: 
- «Көңілде жасыр, сырыңды елге жайма», 
- «Жолдасыңа сырыңды айтпақ болсаң, 
Сыр айтқанда оны дұшпанға тұт тең».- «Абайла, болмасын еш досың дұшпан, 
Егер болса, сен одан жақсы сақтан», - дейді.  Яғни, қазіргі досың – ертеңгі жауың болуы əбден мүмкін. МәшҺүр-Жүсіп жазбаларында сақталған мақал-мәтелдерде үй хайуанаттарының қылығын айту арқылы адам мінезіне ишара, тұспал жасау арқылы әсерлі беріледі. Мәселен:
- «Адам аласы – ішінде,
Мал аласы – сыртында», 
- «Сырын білмеген аттың
Сыртынан жүрме», - десе, Сәйф Сараи: «Наданның әдеті: жолдасынан сәл қала бастаса, сыртынан қанжар сұға бастайды» деп ақылын айтады.
Дастандағы бұл мақалдарға қазақ тілінде де мағыналас, мəндес мақалдар да кездеседі. Олар:
- Көп сөйлеген
Я жолдасынан,
Я құрдасынан айрылады.
- Ауыз дарбаза,
Сөз самал,
Құдай ұрғанға не амал?!
- Желауыз адамға, сыр айтпа,
Жебір ауыз адамға, мұң тайпа.
- «Дос» деп сынамай сыр айтпа, достың да досы бар.
- Досыңмен көп сөйлеспе, 
Жолынан қалдырасың. 
Дұшпаныңмен көп сөйлеспе, 
Сырыңды алдырарсың.
- Досыңа өтірік айтпа, 
Дұшпаныңа сырыңды айтпа.
- Қиын күнде қол ұшын берген - нағыз дос,
Жайшылықта доспын деген - жай сөз.
«Хұсрау-Шырында»: 
- Кісі не зат қылар болса кісіге,Келер бір күн ол да басына, - деген нақыл бар. Бұл қазіргі «Атаңа не қылсаң, алдыңа сол келер», «Жақсы істің артында сауабы бар, Зұлымдықтың артында жауабы бар» деген мақалдың ішкі астары осы мақалмен сарындас болып келеді.
Дастанда жалғыздық туралы мынадай жолдар бар:
- «Жалғыздықта тамнан да сақтан,
«Болар тамда құлақ» деген бар мысал, біл»
- «Ішім су болса, жалғыз ішпе, қорғаным,
Жалғыз жеген жалғыз өлер зар». 
Бұл "Диуани лұғат ат-түрктегі»: «Көрікті тоның өзіңе болсын, Шырын асың өзгеге болсын» деген мақалмен ұқсас. Жалпы адамдар арасындағы әртүрлі мүмкіндіктердің болуы және олардың қауымдаса тіршілік ету тәсілінде бір-біріне деген өзара көмектің өте қажеттілігі әр уақытта да көкейкесті дүние болып келеді. «Жалғыз жүріп жол тапқанша, көппен бірге адас!» дейді қазақтың мақалы. Бұдан өзге мынадай мақал-мәтелдер де бар:
- Жалғыздық құдайға жарасар.
- Жалғыздың үні шықпасЖаяудың шаңы шықпас.

- Өле жегенше, бөле же.
- Жалғыз жігіт би болмас,

Жалғыз ағаш үй болмас.
- Жалғыз үйдің тамағы жетсе де,

Табағы жетпес.

- Жалғыз мая қайымас,

Жалғыз жігіт байымас.
- Жалғыз жаңқа жанбайды,

Жалғыздың ісі оңбайды. 
Құтыптың «Шырақ алсаң, жарық жанғанынан ал» деген мақалынан жақсыдан үлгі алуға, сол адамның салған сара жолымен жүруге шақыратынын көреміз. Қазақ тілінде осы мақалға мəндес фразеологиялық тіркестер де кездеседі: бағы жанды, бағы бар,т.б. қолдануға болады. Ал, Хұсрау мен Шырын арасындағы мөлдір махаббаттың шынайылығын, қараңғы түнгі жанған шырақ, жарқыраған алтындай, ақылы мен аты сай Шырын бейнесі əр адамды толғандырмай қоймайды. Қазақ халқында осы мақалға мəндес, мағынасы жуық мынадай мақалдар кездеседі:

- Көзі соқырға жолдас болсаң да,

Көңілі соқырға жолдас болма.

- Жолға шықсаң жолдасыңның

Жүгі болма, жұбы бол
- Қайырсыз адам — сараң,
Құм ішінде шөлмен тең.
Қайыры мол адам —
Суаты шалқар көлмен тең.Қазақ халқы ежелден ауыз әдебиетіне, аңыз әңгімелерге, өлең сөзге, дастандарға, нақылдар мен мақал-мәтелдерге құмарлығы мол екенін білдіріп отырғаны белгілі.
«Хұсрау-Шырын» еңбегінде бұдан басқа да көптеген мақал-мәтел оқырманын әділдікке, ар-намысты жоғары ұстауға, махаббатқа адал болуға, мейірімділікке, ізгілікке үндейді. Сөйтіп, бізге бұл еңбек арқылы көне заман куәгеріндей болып кеткен өлең-жырлар, мақал-мәтелдер, нақыл сөздер халық көңіліндегі қайғы-қасірет пен қуаныш серігі екені даусыз.

Қорыта айтқанда, Құтыптың теңдесі жоқ бұл шығармасы біздің еліміздегі түркі тілдес халықардың бәріне бірдей ортақ асыл қазына, тілдік, әдеби, тарихи, этнографиялық тұрғыдан қарастырғанда ұрпақтан ұрпаққа жеткен бай мұра."Хұсрау-Шырындағы" осындай мақал-мәтелдерге қарап, бұдан он ғасыр уақыт бұрын айтылған даналық ойлар бүгінгі күнге дейін өзінің алғашқы мән-мағынасын жоғалтпағанына куә боламыз. 
